סאלח טריף

סאלח טריף (בערבית: صالح طريف; תעתיק מדויק: צאלח טריף; נולד ב-9 בפברואר 1954 בג'וליס) הוא איש ציבור דרוזי-ישראלי, שכיהן כחבר הכנסת ושר והיה השר הלא יהודי הראשון שכיהן בממשלות ישראל. דודו היה השייח' אמין טריף, שהיה מנהיגה הרוחני של העדה הדרוזית במשך שנים רבות, ובן דודו, שייח' מוואפק טריף, הוא המנהיג הרוחני של העדה כיום.

קורות חיים

נולד בג'וליס ב-1954. שירת בצה"ל והשתחרר בדרגת סרן. לאחר שחרורו, בשנת 1983 התקבל ללימודים באוניברסיטת חיפה והשלים תואר ראשון. במקביל, פנה לפוליטיקה ובאותה שנה נבחר לראש המועצה המקומית ג'וליס. טריף החזיק בתפקיד עד שהפסיד בבחירות המקומיות בנובמבר 1993.

לראשונה נכנס לכנסת ה-12 בפברואר 1992, בתור חבר הכנסת מטעם מפלגת העבודה עם התפטרותו של עזר ויצמן מהכנסת.

בממשלת שרון כיהן כשר בלי תיק הממונה על המגזר הערבי, וכשר לענייני מיעוטים במשרד ראש הממשלה. כך, היה לשר הלא-יהודי הראשון בישראל. בעקבות ההחלטה להעמידו לדין באשמת שוחד, מרמה והפרת אמונים, נאלץ להתפטר מהממשלה בינואר 2002.

עם התפטרותו מממשלת שרון, ביקש טריף מוועדת הכנסת להסיר את חסינותו. הוא עמד לדין בבית משפט השלום בראשון לציון, ובדצמבר 2003 הורשע במתן שוחד ובמרמה והפרת אמונים, ונגזרו עליו 6 חודשי עבודות שירות, קנס בסך 25,000 ש"ח ו-18 חודשי מאסר על תנאי. ערעוריו לבית המשפט המחוזי, ובהמשך לבית המשפט העליון נדחו שניהם.

בבחירות לכנסת ה-16 לא הוצב ברשימת מפלגתו במקום אשר איפשר לו להיכנס לכנסת. בשלהי הכנסת ה-16 חזר טריף לכהן כחבר הכנסת במקום עמרם מצנע, שהתפטר. טריף סירב להישבע אמונים, כל עוד לא הסתיימו ההליכים המשפטיים נגדו, אולם נקבע כי אין בכך כדי למנוע ממנו מלכהן. טריף עצמו התפטר כעבור חודשיים, ופינה את מקומו לרונן צור.

טריף נחשב עד היום כאחד המנהיגים הפוליטיים החזקים במגזר הדרוזי. בבחירות הפנימיות שנערכו במפלגת העבודה ב-2011 תמך בסיבוב הראשון במועמדותו של יצחק הרצוג ובסיבוב השני במועמדותה של שלי יחימוביץ'.

קישורים חיצוניים 

 
 יצחק בן-חורין, עולמות מתנגשים בג'וליס, (המשך הכתבה), מעריב סופשבוע, 27 בדצמבר 1987

הערות שוליים 

דרוזים ישראלים
חברי כנסת דרוזים
ראשי מועצת ג'וליס
בוגרי אוניברסיטת חיפה
סגני יושב ראש הכנסת בכנסת השלוש עשרה
ראשי רשויות מקומיות מטעם העבודה
חברי כנסת מטעם המערך עבודה-מפ"ם
חברי כנסת מטעם העבודה
חברי כנסת מטעם ישראל אחת
חברי כנסת מטעם עבודה-מימד
חברי כנסת מטעם העבודה-מימד-עם אחד
שרים בלי תיק בממשלות ישראל
פוליטיקאים ישראלים שהורשעו בדין
מורשעים בעבירות מרמה והפרת אמונים בישראל
חברי הכנסת השתים עשרה
חברי הכנסת השלוש עשרה
חברי הכנסת הארבע עשרה
חברי הכנסת החמש עשרה
חברי הכנסת השש עשרה
יושבי ראש ועדת הכנסת
יושבי ראש ועדת הפנים והגנת הסביבה
פוליטיקאים דרוזים ישראלים
ישראלים שנולדו ב-1954